الأعمدة ديال هيركوليس هي العبارة اللي كاتّستعمل باش توصف الدخلة من المحيط الأطلسي للبحر البيض المتوسط. هاد الوصف جا من عند نّاس لقدام اللي كانو كيتنقلو ف هاد المنطقة. هاد الأعمدة كيتواجدو ف مضيق جبل الطّر. العمود الشمالي، اللي السمية الأسطورية ديالو هي كالپي، هو الجبل اللي كاين ف جبل الطّر (مستعمرة بريطانية ف الجنوب د الصبليون) و واخد نفس السمية. و العمود الجنوبي (آبيلا) هو جبل موسى (60 كيلوميتر ف الشرق ديال طانجا)، ف الوقت اللي كاينين مصادر، صبنيولية ف الأغلبية ديالها، كيقولو بيلا جبل هاتشو ف سبتة (مدينة صبنيولية ف الشمال د المغريب) حتى هو مرشح باش يكون العمود الجنوبي ديال هيركوليس. ملي كان هيركوليس باغي يمشي للجردة ديال هيسپيريديس ف جزيرة إيريتيا (ؤلا ليكسوس ف لمغريب)، كان خاصو ضروري يقطع واحد جبل كانت سميتو أطلس. فعوض ما يتسلق جبل، ستعمل القوة الخارقة ديالو و اخترق وسط الجبل حتى خرج من جهة لخرة. ب هاد الفعلة هادي، هيركوليس لاقا للمرة اللولة البحر البيض المتوسط مع المحيط الأطلسي و خلق المضيق ديال جبل الطّر. هادشي كيعني بيلا، على حساب هاد الأسطورة، جبل موسى و جبل الطّر ما هوما غير بقايا ديال الجبل القديم د أطلس.